KOMISIJOS REGLAMENTAS (EB) Nr. 1234/2006
2006 m. rugpjūčio 16 d.
iš dalies keičiantis Reglamentą (EEB) Nr. 2973/79, nustatantį išsamiąsias paraiškų dėl paramos teikimo eksportuojant galvijienos produktus, kuriems gali būti taikomas specialus trečiosios šalies importo režimas, taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 33 straipsnio 12 dalį,
kadangi:
(1)
1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių (2), iš dalies pakeisto Reglamentu (EB) Nr. 360/2004 (3), 12 straipsnio 8 dalyje nebenumatoma galimybė perkelti nepanaudotą kiekį, jei kiekis, dėl kurio buvo pateiktos licencijų paraiškos, yra mažesnis nei bendras turimas eksportuojamas kiekis.
(2)
1979 m. gruodžio 21 d. Komisijos reglamento (EEB) Nr. 2973/79, nustatančio išsamiąsias paraiškų dėl paramos teikimo eksportuojant galvijienos produktus, kuriems gali būti taikomas specialus trečiosios šalies importo režimas, taisykles (4), 1 straipsnio 1 dalyje numatyta 5 000 t šviežios, atšaldytos arba sušaldytos jautienos, skirtos eksportuoti į Jungtines Amerikos Valstijas, metinė kvota. Be to, jame numatyta, kad ši kvota kiekvieną metų ketvirtį gali būti padalijama į keturias dalis, kurių kiekviena sudaro 1 250 t, o nepanaudotas vieno metų ketvirčio kiekis gali būti perkeliamas į kitą metų ketvirtį.
(3)
Kadangi Reglamentas (EEB) Nr. 2973/79 buvo iš dalies pakeistas Reglamentu (EB) Nr. 360/2004, jo 1 straipsnio 1 dalies antroje pastraipoje numatyta perkėlimo kiekvieną metų ketvirtį nuostata yra nebetaikoma, todėl turi būti panaikinta.
(4)
Be to, atsižvelgiant į minėtos kvotos naudojimo lygį ir į panaikintą galimybę perkelti kvotą kiekvieną metų ketvirtį, nebėra pagrindo išsaugoti prievolę kiekvieną metų ketvirtį padalyti minėtą kvotą į keturias vienodas dalis. Todėl turimų kiekių dalijimas kas ketvirtį tai pat turi būti panaikintas.
(5)
Todėl reikėtų atitinkamai iš dalies pakeisti Reglamentą (EEB) Nr. 2973/79.
(6)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2973/79 1 straipsnio 1 dalies antra pastraipa išbraukiama.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugpjūčio 16 d.